《篙师叹》
宋代·钱时

山乡山多田种稀，年丰健妇犹啼饥。
今年禾黍秋旱死，不有下涧民枯鱼。
颇闻水乡诸郡熟，一饱可令余郡足。
江船下米无头由，商人嗷嗷坐穷蹙。
长年抱膝指屡弹，时节自好官司难。
古来邻国忍为壑，何乃境内成触蛮。
我闻斯言真的当，无人为彻九天上。
禁江徒尔厄吾民，海舶有时关节放。

作者简介：严州淳安人，字子是，号融堂。绝意科举，究明理学。江东提刑袁甫建象山书院，招主讲席。理宗嘉熙二年以荐授秘阁校勘，召为史馆检阅，求去，授江东帅属归。有《周易释传》、《学诗管见》、《融堂书解》、《四书管见》、《两汉笔记》等。